KIRJALLINEN KYSYMYS E-2238/01 esittäjä(t): Caroline Lucas (Verts/ALE) komissiolle. EU:n suhteet Kolumbiaan/rauhanprosessia tukeva EU:n avustusohjelma.



Virallinen lehti nro 093 E , 18/04/2002 s. 0085 - 0086



KIRJALLINEN KYSYMYS E-2238/01 esittäjä(t): Caroline Lucas (Verts/ALE) komissiolle (26. heinäkuuta 2001) Aihe: EU:n suhteet Kolumbiaan/rauhanprosessia tukeva EU:n avustusohjelma Komissiota on jo aikaisemmin pyydetty takaamaan, että EU:n avustusohjelma pidetään täysin erillään Plan Colombiasta. Olemme kuitenkin huolissamme siitä, että EU:n varoja voidaan kanavoida Fondo de Inversiones para la Paz -ohjelman kautta, joka on Plan Colombian avustusrahasto. Voiko komissio selventää, miten EU:n varat kanavoidaan ja mitä kriteerejä käytetään läpinäkyvyyden ja paikallisten asukkaiden ja kansalaisjärjestöjen osallistumisen takaamiseksi hankkeiden suunnittelussa, täytäntöönpanossa ja seurannassa? Koska EU tulee toimittamaan Euroopan parlamentille ensimmäisen puolivuosittaisen arvioinnin rauhanprosessin edistymisestä ja tuleeko mainittu raportti sisältämään riippumattoman arvioinnin siitä, miten Kolumbian hallitus kunnioittaa ihmisoikeuksia erityisesti puolisotilaallisten joukkojen ja niiden taloudellisten tukijoiden toiminnan ehkäisemisen osalta? Useat raportit osoittavat, että Yhdysvaltojen sotilasavun mahdollistama viljelmien polttaminen johtaa vakaviin ihmisoikeuksien loukkauksiin, joista voidaan mainita ihmisten pakottaminen pois asuinsijoiltaan sekä ihmisten terveyden ja ympäristön vahingoittaminen. Ottaen huomioon, että EU on vastuussa ihmisoikeuksien edistämisestä kaikkialla maailmassa, miten EU aikoo Yhdysvaltojen kanssa käymässään poliittisessa vuoropuhelussa puuttua siihen, että Kolumbian hallitus ei täytä sotilasavun ehtona olevia ihmisoikeusvaatimuksia? Ottaen huomioon, että kansalaisyhteiskunnan osallistumisen vahvistaminen on EU:n apupaketin tärkeimpiä tavoitteita, mitä mekanismeja tullaan käyttämään sujuvan vuoropuhelun takaamiseksi komission ja neuvoston ja Kolumbian ja EU:n kansalaisjärjestöjen välillä? Miten kansalaisyhteiskunnan tiedonsaantia aiotaan parantaa? Christopher Pattenin komission puolesta antama vastaus (7. syyskuuta 2001) Komissio toteaa toistamiseen, että sen tarkoitus on tukea Kolumbian rauhankehitystä tavalla, jota ei pidä sekoittaa ns. Plan Colombia -suunnitelmaan. Komissio viimeistelee parhaillaan rahoitusehdotusta, joka koskee ensimmäistä ohjelmaa yhteisön tukipaketissa Kolumbialle. Ehdotus toimitetaan lähiaikoina jäsenvaltioiden hyväksyttäväksi. Komission valitsema yhteistyökumppani on Agencia Colombiana de Cooperación internacional (ACCI) kuten yhteisön ja Kolumbian hallituksen joulukuussa 2000 allekirjoittamassa rahoitusta koskevassa puitesopimuksessa on sovittu. Näin ollen komissio vahvistaa, että sen rahoituksen kanavana ei toimi Fondo de Inversiones para la Paz. Hankkeiden toteutuksesta vastaavat jäsenvaltioiden ehdotusten mukaisesti Corporación de Desarrollo y Paz del Magdalena Medio sekä arvostetut paikalliset valtiosta riippumattomat järjestöt. Nimeltä mainittu organisaatio on osallistunut hankkeiden suunnitteluun. Komissio soveltaa hankkeiden valvontaan yhteisön ulkopuolisten maiden kanssa tehtävässä yhteistyössä tavallisesti käytettyä valvontajärjestelmää.